A Bizottság 2088/2001/EK rendelete
(2001. október 25.)
a marha- és borjúhús piacának közös szervezéséről szóló 1254/1999/EK tanácsi rendeletnek a jövedelemtámogatási rendszerek alkalmazására vonatkozó részletes szabályok megállapításáról szóló 2342/1999/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1512/2001/EK rendelettel [1] módosított, a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendeletre [2] és különösen annak 4. cikke (8) bekezdésére, 6. cikke (7) bekezdésére, 10. cikke (3) bekezdésére, 11. cikke (5) bekezdésére és 20. cikkére,
mivel:
(1) Az üszők százalékos mértékben kifejezett minimális és maximális számának az 1254/1999/EK rendelet 6. cikke (2) bekezdésének első, második, illetve harmadik albekezdésében és 10. cikke (1) bekezdésének negyedik albekezdésében megállapított módon történő kiszámítása nem egész számú eredményt is adhat. Ezért tehát rendelkezést kell hozni a kerekítésre vonatkozóan annak érdekében, hogy az így kiszámított állatlétszám egész szám legyen.
(2) A legutóbb az 1458/2001/EK rendelettel [3] módosított, a marha- és borjúhús piacának közös szervezéséről szóló 1254/1999/EK tanácsi rendeletnek a jövedelemtámogatási rendszerek alkalmazására vonatkozó részletes szabályok megállapításáról szóló, 1999. október 28-i 2342/1999/EK bizottsági rendelet [4] 41. cikke meghatározott szabályokat ír elő az előlegfizetésre vonatkozóan. Az utóbbi néhány hónap során megállapított betegségek következményeivel kapcsolatos fogyasztói aggodalmakból eredő, tartósan alacsony kereslet nehéz helyzetet eredményezett a marha- és borjúhúspiacon, ezért annak biztosítására, hogy a termelők továbbra is eleget tehessenek pénzügyi kötelezettségeiknek, engedélyezni kell a külön jövedelemtámogatásra, anyatehénre vonatkozó támogatásra, vágási támogatásra és a kiegészítő kifizetésekre vonatkozó előlegek összegének növelését.
(3) Az események alakulására való tekintettel ezt a rendeletet haladéktalanul hatályba kell léptetni.
(4) Az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
1. cikk
A 2342/1999/EK rendelet a következőképpen módosul:
1. A szöveg a következő 29a. cikkel egészül ki:
"29a. cikk
Az állatok számának kerekítése
Abban az esetben, ha az üszők százalékos mértékben kifejezett minimális és maximális számának az 1254/1999/EK rendelet 6. cikke (2) bekezdésének első, második, illetve harmadik albekezdésében és 10. cikke (1) bekezdésének negyedik albekezdésében megállapított módon történő kiszámítása nem egész számú eredményt ad, az így kapott számot a legközelebbi egész számra lefelé kell kerekíteni, ha kevesebb mint 0,5 és a legközelebbi egész számra felfelé kell kerekíteni, ha 0,5 vagy annál több."
2. A 41. cikk (1) bekezdésének utolsó albekezdése helyébe a következő szöveg lép:
"A 2000. és 2001. naptári évre vonatkozóan azonban a külön jövedelemtámogatás, az anyatehénre vonatkozó támogatás, a vágási támogatás és a kiegészítő kifizetések 80 %-ával egyenlő összegű előleg fizethető."
2. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Az 1. cikk (1) bekezdését azonban 2002. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. október 25-én.